Federigo II de Pruscia

Federigo II di Hohenzollern dito o Grande (ted. Friedrich der Große) re de Pruscia (Berlin 1712 - Castello de Sans-Souci 1786) 
 Vìtta 
Figgio do Federigo Ghigermo I e da Sofia Dorotea de Hannover, o fu educao, segondo de precize dispoxiçioin do poæ, co-a mascima seveitæ: da-a rente a-o studdio acurao da ciu recente stoia œüropea e de l'economia politica, i ciu dúi eserciççi militæ. Ma o Federigo, ch'o manifestava in contrasto co-e preferençe paterne un vivo interesse pe-e lettie e pe-a filozofia, o seppe formâse una cortua lettiaia, graçie ascì a-a compliçitæ do precettô, o calvinista françeize Duhan de Jandun. L'insofferença pe-a sgrœuzzeçça e o formalismo militaresco de l'ambiente pruscian mœüon, into 1730, a decixon do Federigo de fuzzî da-o regno. Ma o tentativo o fallì e o fu ócaxon d'ogni sciorta d'efferateçça da parte do poæ ch'o l'aiva temuo un complotto contra a so persoña: o Federigo o fu sottoposto a 'n processo denanti a 'n conseggio de guæra e rinserao inta forteçça de Küstrin. Chie, sciortio de prexon cegao a-a voentæ paterna, o fonse da uditô da cammia di demanni, aquistando una diretta esperiença di problemi aministrativi do regno, che finin pe interessâlo profondamente. Spozaose into 1733 co-a prinçipessa Elizabetta Cristiña de Brunswick-Lüneburg-Bevern, da-a quæ o no l'ebbe eredi, e retiaose into castello de Rheinsberg, o l'ebbe torna l'ócaxon de dedicâse a-o studdio de lettie, circondandose de lettiæ e pensatoî, faotoî de nœuve idee inluministeghe. Chie o redigette ascì e Conscidérations sur l'état présent du corps politique de l'Europe e L'Antimachiavel, dimostrando a so spregiudicâ conoscença de problemi de cortua e de politica. 

Succedúo a-o poæ o 31 mazzo 1740, a-a morte de l'imperatô Carlo VI o seppe trâ profito da-a difiççile poxiçion inta quæ a l'ea reduta l'Aostria a prœuvo a-a contrastâ sucescion da Maia Texo pe mœuvighe guæra co l'intento de intrâ in possesso da Slexa. Dimostrandose geniâ condutê, o l'ocupò Breslavia o 3 zen. 1741 e conseguio a vittoia de Mollwitz (10 de arvî), o l'ótègne da-a Maia Teexa, assequeiâ da-i nemixi da ogni parte, co-a convençion de Klein-Schnellendorf (9 ott.) a Bassa Slexa. Repigiao quindi a guæra, co-o trattao de Breslavia (11 zugno 1742) o l'ótegne ascì l'âta Slexia e a contea de Glatz. A morte do Carlo VII de Bavea e e mai sopie spiançe da Maia Texo de ricuperâ a provinça perdua, spinzettan o Federigo into 1745 a 'na nœuva guæra contra l'Aostria. E vittoie prusciañe de Hohenfriedberg, de Soor e de Hesselsdorf fun o preluddio a-a paxe de Dresda do 25 dexembre: a Maia Texo a confermò a-o Federigo o possesso da Slexa, mentre o re de Pruscia o riconobbe comme imperatô o de lê majo, Françesco I. 

Intanto o dava man a-a riorganizzaçion do stato segondo i criteii de 'n intelligente, poxitivo inluminismo e into spiito do ciu reddeno acentramento: o constitoì una forte e onesta magistratua pe l'apricaçion de 'n nœuvo codexo de procedúa (1747) e de 'n codexo çivî (Corpus iuris fredericianum, 1745-51). O se interessò ascì a l'economia naçionâ incoragindo o commercio e l'industria (tescile prinçipalmente), favoindo l'agricortua con di travaggi de boniffica (a region de l'Oder tra Swinemünde e Küstrin) e de colonizzaçion. 

Ma l'aliança fra Aostria e França (trattao de Versagge, 1756), scin a aloa nemighe, a convinse o Federigo, za aliao da-o 16 zen. do mæximo anno a l'Inghiltæra, a prevegnî o concentrico attacco asburghico-borbonnego, sostegnúo ascì da-a Ruscia. Ebbe coscì començo a guæra di Sett'anni. Constreito into 1756 a-a capitolaçion a Sassonnia ch'a l'aiva refiao d'aliâse co-a Pruscia, o Federigo o penetrò inta tarda primaveja do 1757 inta Boemia, o zonse scin a ascidiâ Praga, ma a sconfita, infritaghe da-o Daun a Kolín o 18 de zugno, a l'óbligò a retiâse inta Sassonia. De lie, pe impedî o conzonzimento co-i Aostriachi, o se rivolse contra i Françeixi battendoli o 5 nov. a Rossbach, quindi a marce forçæ o tornò inta Slexa, o l'afrontò l'ezercito aostriaco doe votte superiô e o-o sconfisse a Leuthen (5 dex.). 

Ma a guæra a no l'ea ancon a-o so terme. Into 1758 i Rusci, doppo avei ocupao Königsberg e a Pruscia Orientâ, ean a prœuvo a unise a-i Aostriachi: co-a vittoia de Zondorf (25 ag.), o Federigo o l'impedì tâ evento. No coscì l'anno seguente. Battúo a Kunersdorf (12 ag. 1759), o Federigo o l'ebbe l'esercito desfæto, o despiò definitivamente da so sciorte, e solo l'indecixon e o dezacordio di aversai o sarvon da-a roiña. L'anno sucescivo Aostriachi e Rusci ocupon rispettivamente a Sassonia e o Brandeburgo, e pe trei giorni a mæxima Berlin. Malgraddo a vittoia do Federigo a Torgau (3 nov. 1760), a scituaçion a l'arestava squæxi insostegnibile, quande sorvevègne a morte da zariña Elizabetta e l'asceiza a-o trono do Pê III, grande amiratô do Federigo, ch'o l'abandonò l'Aostria strenzendo poco doppo un patto d'aliança co-a Pruscia, co-a quæ o firmò a paxe into mazzo 1762. O 21 luggio 1762 o Federigo o battè anco-ina votta i Aostriachi a Burkersdorf e meno de 'n anno doppo, o 15 zen. 1763, a Maia Teexa ascì a se rassegnò a poñe terme a-o conflíto co-a paxe de Hubertsburg. O Federigo o l'ea sarvo, a Slexa a l'ea arestaa a-a Pruscia. 

Inte questo longo periodo de guæra, o Federigo o rivelò in pin e so qualitæ d'organizzatô e de condutê, pe-e quæ o l'occupa un posto preminente inta stoia de l'arte militâ. A cappo de 'n stato de soli doi mioin e mezo d'abitanti e sença unitæ teritoiâ, o Federigo o seppe creâ un ezercito ben adestrao, fæto de miliçie de leva obrigæ a-o serviçio, ma raforçæ co-o merçenaiato. O l'aleggerì e ordenançe da cavalaja, o l'aomentò a proporçion di canoin legeri de l'artigiaja, o curò a manovrabilitæ de l'infantaja, sci da poei formâ a linnia de battaggia inte qualunque direçion. O Federigo o ripreize da-o magisteio do Montecuccoli o prinçippio da "battaggia d'aa", saiv'a dî de l'açion frontâ, ma pronta a fâse ingugente, contra un'aa aversaia, derivandone a tattica de l'orde obliquo. O praticò in strategia l'ofensciva ascì quande a guæra a l'ebbe di scopi politichi difenscivi, paralizzando coscì e mosse do nemigo; e pi aomentâ o raggio d'açion da so manœuvra strategica into campo di serviççi logisteghi, o ridusse i magazin fisci a soli depoxiti de fæña, incaregæ de rifornî i forni de campagna mobili. Inta segonda campagna da guæra di Sett'anni (da-o 1757 in da pœu) se deliniò perfetta l'attoaçion da manœuvra pe linnie interne, ch'a doveiva costituî o so cappolavô, frûto di nomioxi acorzimenti logisteghi, organichi e tattichi. 

Da-a guæra di Sett'anni o Federigo o l'ea sciortio co-o paize prostrao. Con nœuva genialitæ o seppe promœuve l'œuvia de riconstruçion; o favoì l'agricortua e l'industria, o repigiò a colonizzâ e a bonificâ e regioin depresse. O no trascurò tuttavia de sarvagoardâ o prestiggio e a poxiçion de rilevo ch'o l'aiva procurao in Germania e in Œüropa a-o so regno a prexo di sacrifiççi soportæ durante a guæra di Sett'anni. O l'esteize ancon o so dominio a-a Pruscia ocidentâ in virtù da primma spartiçion da Polonia (1772), e in sce-i prinçipati de Ansbach e de Bayreuth a prœuvo a-a guæra de succescion de Bavea (paxe de Teschen, 1779). Sospettozo de l'Aostria, o promosse into 1785 una liga di prinçipi todeschi (Fürstenbund) pe constituî un contrapeizo a-a politica do Gioxeppe II inte l'impêo. 

Ni fu solo ommo politico e gran condutê d'eserciti, ma ascì generozo sciben che incostante protettô d'artisti, filozzofi e lettiæ. Amiratô do Voltaire, o l'intreççò con lê 'na fita corispondença, e o-o vosse con lê a Berlin into triennio 1750-53: doppo questo sogiorno, tuttavia, i so raporti se goaston. Cortô da muxica, o fu valente flaotista e ascì compoxitô. O l'abellì Berlin e Potsdam de gexe, palaççi, castelli e d'atri edifiççi. O fu recugitô asciddo d'œuvie d'arte prevalentemente françeize e rispondente a-o gusto do lieto e do piaxeive, che da pœu confluin into Kaiser-Friedrich-Museum de Berlin.

 Atri progetti 

Categorîa:Biografìe
Categorîa:Càppi de Stâto
Categorîa:Stöia da Germània